CELEX: 22021D0266
Language: mt
Date: 2021-01-29 00:00:00
Title: Deċiżjoni Nru 2/2021 tal-Kumitat għas-Servizzi u l-Investiment tad-29 ta’ Jannar 2021 li tadotta regoli għall-medjazzjoni biex jintużaw mill-partijiet litiganti fit-tilwim dwar l-investiment [2021/266]

19.2.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 59/48
               
            
         DEĊIŻJONI Nru 2/2021 TAL-KUMITAT GĦAS-SERVIZZI U L-INVESTIMENT
         tad-29 ta’ Jannar 2021
         li tadotta regoli għall-medjazzjoni biex jintużaw mill-partijiet litiganti fit-tilwim dwar l-investiment [2021/266]
         IL-KUMITAT GĦAS-SERVIZZI U L-INVESTIMENT,
         Wara li kkunsidra l-Artikolu 26.2.1(b) tal-Ftehim Ekonomiku u Kummerċjali Komprensiv (Comprehensive Economic and Trade Agreement, CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (“il-Ftehim”),
         Billi l-Artikolu 8.44.3(c) tal-Ftehim jipprevedi li l-Kumitat għas-Servizzi u l-Investiment jista’ jadotta regoli għall-medjazzjoni biex jintużaw mill-partijiet litiganti kif imsemmi fl-Artikolu 8.20 (Medjazzjoni) tal-Ftehim,
         ADOTTAT DIN ID-DEĊIŻJONI:
         
            Artikolu 1
            Definizzjonijiet
            Għall-iskopijiet ta' din id-Deċiżjoni, japplikaw id-definizzjonijiet li ġejjin:
            
                        (a)
                     
                     
                        id-definizzjonijiet fl-Artikolu 1.1 (Definizzjonijiet ta' applikazzjoni ġenerali) tal-Kapitolu Wieħed (Definizzjonijiet ġenerali u dispożizzjonijiet inizjali) tal-Ftehim;
                     
                  
                        (b)
                     
                     
                        id-definizzjonijiet fl-Artikolu 8.1 (Definizzjonijiet) tal-Kapitolu Tmienja (Investiment) tal-Ftehim;
                     
                  
                        (c)
                     
                     
                        “ftehim li ssir medjazzjoni” tfisser ftehim li jsir skont l-Artikolu 3(4) ta’ din id-Deċiżjoni; kif ukoll
                     
                  
                        (d)
                     
                     
                        “medjatur” tfisser persuna li tmexxi medjazzjoni f’konformità mal-Artikolu 8.20 (Medjazzjoni) tal-Ftehim.
                     
                  
         
            Artikolu 2
            Għan u Ambitu
            L-objettiv ta' dan il-mekkaniżmu ta' medjazzjoni hu li jiffaċilita s-sejba ta’ soluzzjoni bi ftehim reċiproku permezz ta’ proċedura komprensiva u espedjenti bl-assistenza ta’ medjatur.
         
         
            Artikolu 3
            Bidu tal-Proċedura
            
               1.   Kull parti litiganti tista’ titlob, f’kull waqt, il-bidu tal-proċedura ta' medjazzjoni. Talba bħal din għandha tkun indirizzata lill-parti litiganti l-oħra bil-miktub.
            
            
               2.   Jekk it-talba tikkonċerna ksur allegat tal-Ftehim mill-awtoritajiet tal-Unjoni Ewropea jew mill-awtoritajiet tal-Istati Membri, u l-ebda konvenut ma jkun ġie ddeterminat f’konformità mal-Artikolu 8.21 (Determinazzjoni tal-konvenut f'tilwimiet mal-Unjoni Ewropea jew l-Istati Membri tagħha) tal-Ftehim, din għandha tiġi indirizzata lill-Unjoni Ewropea. Jekk it-talba tiġi aċċettata, ir-risposta għandha tispeċifika jekk il-parti litiganti fil-medjazzjoni hijiex se tkun l-Unjoni Ewropea jew l-Istat Membru kkonċernat (1).
            
            
               3.   Il-parti litiganti li lilha hi indirizzata t-talba għandha tagħti kunsiderazzjoni simpatetika lit-talba u taċċetta jew tirrifjuta bil-miktub fi żmien għaxart ijiem mindu tirċeviha.
            
            
               4.   Jekk il-partijiet litiganti jaqblu li jidħlu fi proċedura ta’ medjazzjoni, għandhom jiffirmaw ftehim miktub li se jidħlu f’medjazzjoni, li jistabbilixxi r-regoli miftehma miż-żewġ partijiet litiganti, li għandu jinkludi r-regoli f’din id-Deċiżjoni. Il-ftehim li ssir medjazzjoni jista’ jinkludi ftehim li ma jinbdew jew li ma jitkomplew l-ebda proċedimenti ta’ soluzzjoni ta’ tilwim oħrajn relatati mal-problemi jew it-tilwim li huma soġġetti għall-proċedura ta’ medjazzjoni:
               
                           (a)
                        
                        
                           waqt li l-proċedura ta’ medjazzjoni tkun pendenti; jew
                        
                     
                           (b)
                        
                        
                           il-partijiet litiganti jkunu waslu għal soluzzjoni bi qbil reċiproku.
                        
                     Ftehim skont is-subparagrafu 4(b) għandu jieqaf japplika jekk parti litiganti, jew iż-żewġ partijiet litiganti, jipprovdu avviż bil-miktub, trażmess permezz ta’ ittra lill-medjatur u lill-parti litiganti l-oħra, li jtemm il-proċedura ta’ medjazzjoni.
            
         
         
            Artikolu 4
            Ħatra tal-Medjatur
            
               1.   Jekk iż-żewġ partijiet litiganti jaqblu li jidħlu fi proċedura ta’ medjazzjoni, għandu jinħatar medjatur f'konformità mal-proċedura stipulata fl-Artikolu 8.20.3 tal-Ftehim. Il-partijiet litiganti għandhom jagħmlu ħilithom biex jaqblu dwar medjatur fi żmien 15-il jum mindu tasal it-tweġiba għat-talba. Ftehim bħal dawn jista’ jinkludi l-ħatra ta’ medjatur mill-Membri tat-Tribunal stabbilit skont l-Artikolu 8.27.2 tal-Ftehim jew Membri tat-Tribunal tal-Appell stabbilit skont l-Artikolu 8.28.3 tal-Ftehim.
            
            
               2.   Il-partijiet litiganti jistgħu, permezz ta’ kunsens bil-miktub, jaqblu li jibdlu l-medjatur. Jekk medjatur jirriżenja, isir inkapaċitat jew b’mod ieħor ma jibqax kapaċi jwettaq dmirijietu, għandu jinħatar medjatur ġdid skont l-Artikolu 8.20.3 tal-Ftehim u f'konformità mal-paragrafu 1 ta’ dan l-Artikolu.
            
            
               3.   Medjatur ma għandux ikun ċittadin ta’ waħda mill-Partijiet, sakemm il-partijiet litiganti ma jaqblux mod ieħor.
            
            
               4.   Il-medjatur għandu jassisti, f’konformità mad-Deċiżjoni tal-Kumitat għas-Servizzi u l-Investiment dwar il-Kodiċi ta' Kondotta għall-Membri tat-Tribunal, għall-Membri tat-Tribunal tal-Appell u għall-Medjaturi, lill-partijiet litiganti biex jaslu għal soluzzjoni miftehma b’mod reċiproku.
            
         
         
            Artikolu 5
            Regoli tal-Proċedura ta’ Medjazzjoni
            
               1.   Fi żmien għaxart ijiem mill-ħatra tal-medjatur, il-parti litiganti li tkun sejħet għall-proċedura ta’ medjazzjoni għandha tippreżenta deskrizzjoni dettaljata tal-problema, bil-miktub, lill-medjatur u lill-parti litiganti l-oħra. Fi żmien 20 jum wara d-data tal-wasla ta’ din is-sottomissjoni, il-parti litiganti l-oħra tista’ tippreżenta, bil-miktub, il-kummenti tagħha dwar id-deskrizzjoni tal-problema. Kull parti litiganti tista’ tinkludi fid-deskrizzjoni jew fil-kummenti tagħha kull informazzjoni li tqis rilevanti.
            
            
               2.   Il-medjatur jista’ jiddeċiedi dwar l-aktar mod xieraq biex jiċċara l-problema kkonċernata. B'mod partikolari, il-medjatur jista’ jorganizza laqgħat bejn il-partijiet litiganti, jikkonsulta mal-partijiet litiganti bi sħab jew individwalment, ifittex l-assistenza ta' jew jikkonsulta mal-esperti u l-imsieħba interessati rilevanti u jipprovdi kull appoġġ addizzjonali mitlub mill-partijiet litiganti. Madankollu, qabel ifittex l-għajnuna jew jikkonsulta mal-esperti u l-imsieħba interessati rilevanti, il-medjatur għandu jikkonsulta mal-partijiet litiganti.
            
            
               3.   Il-medjatur jista’ joffri pariri u jipproponi soluzzjoni għall-kunsiderazzjoni tal-partijiet litiganti li jistgħu jaċċettaw jew jirrifjutaw is-soluzzjoni proposta jew jistgħu jaqblu dwar soluzzjoni differenti. Madankollu, il-medjatur ma għandux jiddeċiedi dwar il-konsistenza ta’ xi miżura inkwistjoni mal-Ftehim.
            
            
               4.   Il-proċedura għandha ssir fit-territorju tal-Parti li tkun Parti litiganti, jew permezz ta’ ftehim reċiproku fi kwalunkwe post ieħor jew b’xi mezz ieħor.
            
            
               5.   Il-partijiet litiganti għandhom jistinkaw biex jaslu għal soluzzjoni miftiehma b'mod reċiproku fi żmien 60 jum mill-ħatra tal-medjatur. Sakemm isir ftehim finali, il-partijiet litiganti jistgħu jikkonsidraw soluzzjonijiet interim possibbli.
            
            
               6.   B’talba tal-partijiet litiganti, il-medjatur għandu joħroġ abbozz ta’ rapport fattwali bil-miktub lill-partijiet litiganti li jkollu ġabra fil-qosor ta’: (a) il-miżura inkwistjoni f'dawn il-proċeduri; (b) il-proċeduri li ġew segwiti; u (c) kull soluzzjoni miftehma b’mod reċiproku bħala r-riżultat finali ta’ dawn il-proċeduri, inklużi soluzzjoni interim possibbli. Il-medjatur għandu jagħti 15-il jum mindu joħroġ l-abbozz tar-rapport fattwali lill-partijiet litiganti biex jikkummentaw dwar l-abbozz tar-rapport. Wara li jikkunsidra l-kummenti tal-partijiet litiganti ppreżentati f’dan il-perjodu, il-medjatur għandu jippreżenta r-rapport fattwali finali bil-miktub lill-partijiet litiganti fi żmien 15-il jum mill-wasla tal-kummenti tal-partijiet litiganti. Ir-rapport fattwali ma għandu jinkludi l-ebda interpretazzjoni tal-Ftehim.
            
            
               7.   F’konformità mal-Artikolu 8.20.5 tal-Ftehim, il-proċedura ta’ medjazzjoni għandha tintemm b’avviż bil-miktub ta’ parti litiganti, jew taż-żewġ partijiet litiganti, trażmess permezz ta’ ittra lill-medjatur u lill-parti litiganti l-oħra, fid-data li jingħata l-avviż.
            
         
         
            Artikolu 6
            Implimentazzjoni ta’ Soluzzjoni Miftiehma Reċiprokament
            
               1.   Jekk is-soluzzjoni miftiehma b’mod reċiproku tkun ġiet adottata mill-partijiet litiganti, kull parti litiganti għandha tieħu l-miżuri neċessarji biex timplimenta s-soluzzjoni miftiehma b’mod reċiproku fiż-żmien miftiehem.
            
            
               2.   Il-parti litiganti li qed timplimenta tgħarraf lill-parti litiganti l-oħra bil-miktub b’kull pass jew miżura li tieħu biex timplimenta s-soluzzjoni miftiehma b'mod reċiproku.
            
         
         
            Artikolu 7
            Relazzjoni mas-Soluzzjoni ta’ Tilwim
            
               1.   Il-proċedura f’dan il-mekkaniżmu ta’ medjazzjoni mhijiex maħsuba biex isservi bħala bażi għal proċeduri ta’ soluzzjoni ta’ tilwim skont il-Ftehim jew ftehim ieħor. Parti litiganti ma għandhiex tibbaża ruħha fuq, jew tintroduċi bħala evidenza, f’tali proċeduri ta’ soluzzjoni ta’ tilwim, u l-ebda entità aġġudikanti ma għandha tikkunsidra:
               
                           (a)
                        
                        
                           pożizzjonijiet meħuda jew fehmiet espressi minn parti litiganti matul il-proċedura ta’ medjazzjoni;
                        
                     
                           (b)
                        
                        
                           il-fatt li parti litiganti indikat ir-rieda li taċċetta soluzzjoni għall-miżura suġġetta għal medjazzjoni;
                        
                     
                           (c)
                        
                        
                           pariri mogħtija, proposti magħmula jew fehmiet espressi mill-medjatur; jew
                        
                     
                           (d)
                        
                        
                           il-kontenut ta’ abbozz jew rapport finali fattwali minn medjatur.
                        
                     
            
               2.   Soġġett għall-Artikolu 3(4) ta’ din id-Deċiżjoni, il-mekkaniżmu ta’ medjazzjoni huwa mingħajr preġudizzju għad-drittijiet u l-obbligi tal-Partijiet u tal-partijiet litiganti skont it-Taqsima F (Riżoluzzjoni ta' tilwim dwar l-investiment bejn l-investituri u l-istati) u l-Kapitolu Disgħa u Għoxrin (Soluzzjoni ta’ Tilwim) tal-Ftehim.
            
            
               3.   Il-qbil tal-partijiet litiganti li jagħmlu medjazzjoni, u kull soluzzjoni miftehma b’mod reċiproku għandhom ikunu disponibbli pubblikament. Il-verżjonijiet iddivulgati lill-pubbliku ma jistax ikun fihom informazzjoni li Parti tkun iddeżinjat bħala kunfidenzjali. Sakemm il-partijiet litiganti ma jaqblux mod ieħor, kull pass ieħor tal-proċedura ta’ medjazzjoni, inkluż kull parir jew soluzzjoni proposta, għandu jinżamm kunfidenzjali. Madankollu, kull parti litiganti tista’ tiżvela lill-pubbliku li qed issir medjazzjoni.
            
         
         
            Artikolu 8
            Skadenzi
            Kull limitu taż-żmien imsemmi f'din id-Deċiżjoni jista' jiġi modifikat bi ftehim reċiproku tal-partijiet litiganti.
         
         
            Artikolu 9
            L-ispejjeż
            
               1.   Kull parti litiganti għandha ġġarrab l-ispejjeż kollha tagħha li jirriżultaw mill-parteċipazzjoni fil-proċedura ta’ medjazzjoni.
            
            
               2.   Il-partijiet litiganti għandhom jaqsmu b'mod konġunt u indaqs l-ispejjeż li jirriżultaw minn kwistjonijiet organizzazzjonali, inkluż ir-rimunerazzjoni u l-ispejjeż tal-medjatur. Ir-rimunerazzjoni tal-medjatur għandha tkun f’konformità ma’ dik prevista għall-Membri tat-Tribunal skont l-Artikolu 8.27.14 tal-Ftehim.
            
         
         
            Artikolu 10
            It-testi awtentiċi
            Din id-Deċiżjoni hija mfassla f'żewġ kopji bil-lingwa Bulgara, Ċeka, Daniża, Estonjana, Finlandiża, Franċiża, Ġermaniża, Griega, Ingliża, Kroata, Latvjana, Litwana, Maltija, Olandiża, Pollakka, Portugiża, Rumena, Slovakka, Slovena, Spanjola, Taljana, Ungeriża u Żvediża, fejn kull verżjoni hija ugwalment awtentika.
         
         
            Artikolu 11
            Id-dħul fis-seħħ
            Din id-Deċiżjoni għandha tiġi ppubblikata u għandha tidħol fis-seħħ fid-data tad-dħul fis-seħħ tat-Taqsima F (Riżoluzzjoni ta' tilwim dwar l-investiment bejn l-investituri u l-istati) tal-Kapitolu Tmienja (Investiment) tal-Ftehim, soġġett għall-iskambju mill-Partijiet ta’ notifiki bil-miktub, permezz ta’ mezzi diplomatiċi, li jikkonfermaw li jkunu temmew ir-rekwiżiti u l-proċeduri interni neċessarji.
         
         
            Magħmul fi Brussell, id-29 ta’ Jannar 2021
            
               
                  Għall-Kumitat għas-Servizzi u l-Investiment
               
               
                  Il-Kopresidenti
               
               Carlo PETTINATO
               Donald McDOUGALL
            
         
         
            (1)  Għal aktar ċertezza, jekk it-talba tkun tikkonċerna trattament mill-Unjoni Ewropea, il-parti litiganti fil-medjazzjoni għandha tkun l-Unjoni Ewropea u kull Stat Membru kkonċernat għandu jkun assoċjat bis-sħiħ fil-proċess ta’ medjazzjoni. Jekk it-talba tkun tikkonċerna esklużivament trattament minn Stat Membru, il-parti litiganti fil-medjazzjoni għandha tkun l-Istat Membru kkonċernat, sakemm dan ma jitlobx li l-Unjoni Ewropea tkun parti litiganti.